text: [{"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000008", "text": "Nabutwidilwe mu Paddington, kipindi kya bantu bavule mu Londoni, Angeletele. Twadi tushikata na mama ne bakaka bami basatu. Tata wadi\u2019tu, i\u2019nka kyaba twamumona, kyaba wajimina mwanda wa bunkolwankolwa bwandi."}, {"text_idx": "#000009", "text": "Pa bwanuke, mama wamfundije kulombela kyolwa ne kyolwa. Nadi na Kabible katyetye kadi\u2019mo\u2019tu enka N\u0303imbo ya Mito\u0304to, nadi n\u0303imba\u2019yo ne kwimba. Navuluka musemwa umo onatangile mu dibuku dya ntanda wantulumwine, wa amba: \u201cDifuku dimo kudi ne kufwa.\u201d Bino binenwa byalengeje mbulwe tulo kenangulukila pa bu\u0304mi bwa kumeso. Kenena\u2019mba, \u2018Na bubine bu\u0304mi bufwaninwe kwikala bulampe.\u2019 \u2018Mwanda waka ngidi\u2019ko?\u2019 Nadi na moyo wa kufwa!"}, {"text_idx": "#000013", "text": "Twetene dibajinji na Batumoni ba Yehova ponadi nshikata ku hotela ya bainabana bampikwa kusongwa ne babo bana. Baumpele\u2019ko kyumba kudi ba lupusa ba mu kibundi. Batumoni babidi bana-bakaji badi bapempula kyaba ne kyaba bainabana bakwabo banuke. Difuku dimo twesamba nabo. Nadi nsaka kwibatuluja\u2019mba i babi. Inoko balondolola bipangujo byami byonso na butu\u0304kanye ne mu muswelo upe\u0304la kupityila ku Bible. Badi biyampe kadi batu\u0304kanye, kino kyo kine kyaunsangeje bininge. Ye kyonaitabijije nami kwifunda nabo Bible."}, {"text_idx": "#000014", "text": "Ne kwija mpika, nefunda bintu mu Bible byashintyile bu\u0304mi bwami. Tamba pa bwanuke, nadi ntyina kufwa. Ino nasokwele bufundiji bwa Yesu butala pa lusangukilo! (Yoano 5:28, 29) Kadi nefundile amba Leza untele mutyima. (1 Petelo 5:7) Natengelwe bininge na binenwa bidi mu Yelemia 29:11, binena\u2019mba: \u201cMwanda ami ndyukile milangwe yo nalanga ko mudi, milangwe ya ndoe, ke ya bibipo, ehe; kwimupa lukulupilo ne ku myaka yonso ya kumeso, i Yehova unena.\u201d Nakulupila amba mbwanya nami kukekala nyeke mu Paladisa pano pa ntanda.\u2014N\u0303imbo ya Mito\u0304to 37:29."}, {"text_idx": "#000015", "text": "Batumoni ba Yehova banombwele buswe bya binebine. Ponakatenwe musunsa umbajinji ku kupwila, leka, kwadi nsangaji kadi kuyampe\u2014bonso badi besamba bya bulunda! (Yoano 13:34, 35) Byadi bishile kulampe na byobadi banonga ku kipwilo kyetu. Batumoni bauntambwile nansha byonadi na bu\u0304mi bufwe. Badi bantele mutyima, bampempula ne kunkwasha bininge mu miswelo palapala. Nemwene amba pano naikala mu kisaka kikatampe kya buswe."}, {"text_idx": "#000016", "text": "Kupityila ku kifundwa kya Bible, nayukile amba mfwaninwe kushinta mu bu\u0304mi bwami mwanda wa kwiendeja mungya mison\u0303anya ya Leza ya peulu ya mu mwikadilo. Kuleka kutoma mfwanka kekwadipo kupe\u0304la. Kitatyi kimo, namwene amba kudi minjiki imo inkankamika kutoma dyamba, pene\u2019pa naleka kwiivwana. Pa kuleka kukolwa, nalekele kwenda ku mafetyi ne ku bala ya bufuku kwine kwadi kubwanya kunengeja n\u0303anze kutoma monka. Ebiya nakimba balunda bakwabo badi na ngikadilo miyampe ne babwanya kunkwasha ngikale nyeke biyampe.\u2014Nkindi 13:20."}, {"text_idx": "#000018", "text": "\u201cTulo ketukimpungapo na moyo wa kulangalanga bu\u0304mi bwa kumeso nansha lufu\u201d"}, {"text_idx": "#000019", "text": "Mvulukanga monadi nkimbila bishinte mu mapepala a Kiteba kya Mulami ne mu Re\u0301veillez-vous ! * adi\u2019mo nsekununi ya bantu babwenye kushinta enka na monadi nsakila nami kushinta. Bimfwa byabo byankankamikile! Namwene bukomo bwa kwendelela na kulwa pampikwa kuzoza. Nadi nomba nyeke Yehova na\u2019mba kakingela. Ami ne Tony twabatyijibwe bu Batumoni ba Yehova mu Kweji 7, 1982."}, {"text_idx": "#000020", "text": "Kusamba bulunda na Yehova Leza kwapandije bu\u0304mi bwami. Kadi ami ne Tony twi bemwene bukwashi bwa Yehova mu bitatyi bya makambakano. Twi befunde kukulupila mudi Leza mu bino bitatyi, kadi twi bamone amba bine witukwashanga nyeke ne kulela kyetu kisaka.\u2014N\u0303imbo ya Mito\u0304to 55:22."}, {"text_idx": "#000021", "text": "Naikele na nsangaji ya kukwasha betu bana, mwana-mulume ne mwana-mukaji bayuke Yehova na momuyukile. Pano ngivwananga nsangaji pa kumona babo bana nabo bayukila\u2019ko Leza."}, {"text_idx": "#000022", "text": "Tulo ketukimpungapo na moyo wa kulangalanga bu\u0304mi bwa kumeso nansha lufu. Ami ne Tony tudi na bivule bya kulonga potwenda yenga ne yenga mu bipwilo palapala bya Batumoni ba Yehova mwanda wa kwibakankamika. Tufundijanga nabo pamo bantu amba shi balombole lwitabijo mudi Yesu, nabya nabo bakamona bu\u0304mi bwa nyeke."}, {"text_idx": "#000024", "text": "Bible ulondololanga bipangujo bya mvubu mu bu\u0304mi biipangulanga midiyo ne midiyo ya bantu ntanda yonso. Le nobe usaka alondolole byobe?"}, {"text_idx": "#000025", "text": "Le kodi mwiipangule amba, \u2018Le bu\u0304mi budi na kitungo\u2019ka?\u2019 Tala malondololo aleta Bible ku kino kipangujo."}]